ΓΡΑΠΤΗ ΕΡΩΤΗΣΗ E-0544/96 υποβολή: Gianni Tamino (V) προς την Επιτροπή (11 Μαρτίου 1996)

Θέμα: Παραβίαση, εκ μέρους της Ιταλίας, της συνθήκης ΕΚΑΕ λόγω της στρατιωτικής βάσης και του εθνικού πάρκου του αρχιπελάγους Maddalena

Στο αρχιπέλαγος Maddalena (Σαρδηνία) εδράζεται στρατιωτική βάση των ΗΠΑ που διαθέτει πυρηνικά υποβρύχια.

Εδώ και χρόνια, η τοπική κοινωνία καταγγέλει την απουσία καταλλήλων προγραμμάτων εκκένωσης σε περίπτωση ατυχημάτων, ελέγχων σχετικά με τις περιβαλλοντικές επιπτώσεις της βάσης, καθώς και τη σχέση των επιπτώσεων αυτών με τον υψηλό αριθμό θανάτων λόγω όγκων και δυσπλασιών των νεογεννήτων.

Επιπλέον, δημιουργήθηκε πρόσφατα το πάρκο του αρχιπελάγους της Maddalena που περιλαμβάνει την έδρα της βάσης, ο δε ιταλός υπουργός Mozzo δήλωσε ότι η μυστική συμφωνία μεταξύ Ιταλίας και ΗΠΑ για την παραχώρηση της περιοχής στην αμερικανική βάση είναι, σύμφωνα με τον ιταλικό νόμο, αντισυνταγματική, δεδομένου ότι εξαιρεί ένα τμήμα του εδάφους της ΕΕ από τους ελέγχους που προβλέπονται από τη συνθήκη ΕΚΑΕ.

1. Πιστεύει η Επιτροπή ότι είναι συμβατή η παρουσία πυρηνικών υποβρυχίων με τη δημιουργία εθνικού πάρκου που προβλέπεται και από το κοινοτικό πρόγραμμα INTERREG;

2. Δεν θεωρεί ότι είναι απαράδεκτο να εξαιρείται ένα τμήμα του ιταλικού εδάφους - σε αντίθεση με τις διατάξεις της Διεθνούς Υπηρεσίας Ατομικής Ενέργειας - τα υποβρύχια της βάσης προσαράζουν κοντά στις αποθήκες πυρομαχικών που βρίσκονται στην προκυμαία του San Stefano;

Απάντηση του κ. Παπουτσή εξ ονόματος της Επιτροπής (2 Μαΐου 1996)

1. Το διεθνές θαλάσσιο πάρκο των Bouches de Bonifacio-Lavezzi-Maddalena είναι ένα έργο που έχουν προτείνει από κοινού οι περιφέρειες της Κορσικής και της Σαρδηνίας για να ενταχθεί στα προγράμματα Interreg Ι και ΙΙ που καλύπτουν τη Νότια Κορσική και την επαρχία Sassari. Σύμφωνα με τα στοιχεία που έχει στη διάθεσή της η Επιτροπή, στο εν λόγω σχέδιο θαλάσσιου πάρκου δεν συμπεριλαμβάνονται οι ζώνες των στρατιωτικών βάσεων, που είναι αρκετά απομακρυσμένες από την περιοχή του πάρκου.

2. Η Επιτροπή δεν γνωρίζει τους όρους υπό τους οποίους παραχωρήθηκε για τη χρήση αυτή το τμήμα του ιταλικού εδάφους που καταλαμβάνει σήμερα η αμερικανική βάση υποβρυχίων του αρχιπελάγους Maddalena. Βάσει όμως της Συνθήκης ΕΚΑΕ και εφόσον η περιοχή που παραχωρήθηκε εξακολουθεί να υπάγεται στη δικαιοδοσία της Ιταλίας, έχουν εφαρμογή το κεφάλαιο ΙΙΙ της Συνθήκης ΕΚΑΕ, που αποτελείται από τα άρθρα 30 έως 39 και φέρει τον τίτλο «Προστασία της υγείας», καθώς και οι κοινοτικές νομοθετικές διατάξεις που βασίζονται στα άρθρα αυτά, ιδιαίτερα το άρθρο 30 περί θεσπίσεως στην Κοινότητα βασικών κανόνων ασφαλείας για την προστασία της υγείας του πληθυσμού και των εργαζομένων από τους κινδύνους που προκύπτουν από ιοντίζουσες ακτινοβολίες.

Οι διατάξεις αυτές ισχύουν με την επιφύλαξη του άρθρου 84 τρίτο εδάφιο του κεφαλαίου 7 με τον τίτλο « Έλεγχος διασφαλίσεων» της ίδιας Συνθήκης, το οποίο ορίζει ότι, για τους σκοπούς αυτού του κεφαλαίου, « Ο έλεγχος δεν δύναται να επεκταθεί σε υλικά προοριζόμενα για αμυντικές ανάγκες, που ευρίσκονται σε φάση ειδικής κατεργασίας για τις ανάγκες αυτές ή, μετά την κατεργασία αυτή, τοποθετούντασι ή εναποθηκεύονται βάσει επιχειρησιακού σχεδίου σε στρατιωτική εγκατάσταση.».

Η Επιτροπή θεωρεί ότι κανένα τμήμα της επικράτειας της ΕΕ δεν εξαιρείται από τους ελέγχους που προβλέπονται στη συνθήκη ΕΚΑΕ και δεν της έχουν κατατεθεί στοιχεία από τα οποία προκύπτει ότι η Συνθήκη ΕΚΑΕ δεν εφαρμόζεται στην επικράτεια της Ιταλίας.